Lekker rugby – en Griekwas bly in die Premierliga | Maroela Media
AJ Coertzen – uitblinker in sy 50ste wedstryd (Foto: Griekwas Rugby)
Griekwas was Vrydagaand te sterk vir die Griffons, en het ŉ lekker wedstryd vol beweging en met stukkies uitstekende rugby met 59-26 insluitende nege drieë teen vier gewen. Hulle behou dus hulle plek in die Curriebeker se Premierliga.
Griekwas, hoewel hulle sowat ŉ kwartier vir hulle eerste punte moes werk, was deurgaans die beste span en meestal in beheer, met die uitsondering van twee skielike skrik-drieë van die Griffons se kwiksilwer heelagter Selvyn Davids in die laaste kwart wat sy span tot binne 14 punte van Griekwas se telling laat naderkruip het.
Griekwas, wat onkant betrap is omdat hulle, soos die Griffons, nie van die uitspeelwedstryd bewus was nie, moes skielik hergroepeer nadat hulle spelers na die Curriebekerreeks afgegee is en van hulle vir die uitspeelwedstryd van verlof af na die oefenveld toe moes terugkeer.
Ja, daar was foute; en ja, daar was swak oomblikke van individue en van albei spanne, maar die lekker hardlooprugby, en die vaardighede wat heelwat kontinuïteit en soms pragtige tussenspel tot gevolg gehad het, het dit ŉ heerlike wedstryd gemaak om na te kyk.
Wat nietemin duidelik was, is dat daar ŉ groot verskil tussen die Curiebeker se Premierliga en Eerste Liga is.
Vir Griekwas het George Whitehead sy honderdtal in vanjaar se Curriebekerreeks aangeteken en sal hy op 110 punte hoogs onwaarskynlik in Saterdag se eindstryd deur Curwin Bosch (82 punte) ingehaal word. Maar Vrydagaand se punte tel darem ook nie as Premierligapunte nie.
Whitehead was ook die man wat, soos dit ŉ losskakel betaam, die leiding agterlangs gegee het – en nie net met taktiese spel en skoprugby nie, maar ook met sy breekslae, aansluiting en goeie oordeel.
Griekwas se kaptein AJ Coertzen was in sy 50ste wedstryd vir die bond soos altyd weer op die aanval ŉ ware yster met sy aansluiting en vermoë om die bal die werk te laat doen, en Ederies Arendse het met die aanvoorwerk van Coertzen en Whitehead in die besonder drie keer gaan druk.
Vir die Griffons het die heelagter Davids self drie keer gaan druk met sy vaart en goeie aanvoeling – en in een geval eina-verdediging van Griekwas se kant af.
Griekwas (26) 59: Drieë: Tertius Kruger, Ederies Arendse 3, AJ Coertzen, De-Wet Kruger, Wendal Wehr, Tiaan Dorfling, Shaun McDonald. Doelskoppe: George Whitehead 7
Griffons (14) 26: Drieë: Selvyn Davids 3, strafdrie. Doelskoppe: Jaun Kotzé, Duan Pretorius.